C 185/16

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 185/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„AYDIN KESTANESI“

EÚ č.: PDO-TR-01362 – 8. 9. 2015

CHOP (X)CHZO ()

1. Názov

„Aydın Kestanesi“

2. Členský štát alebo tretia krajina

Turecko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Aydın Kestanesi“ je poľnohospodársky výrobok, ktorý sa konzumuje čerstvý a vyrába sa z miestnych ekotypov druhu Castanea sativa Mill. V tomto regióne sa pestujú miestne ekotypy Işıklar, Sarıaşı a Kemer.

Čerstvé gaštany majú tieto vlastnosti:

Oplodie je obvykle lesklé, má svetlohnedú farbu a ľahko sa odlupuje. Jadro má svetlú krémovú farbu a mäkkú textúru. Osemenie nepreniká do jadra a ľahko sa odlupuje. Minimálna hmotnosť plodov je 15 gramov. Počas obdobia zberu sa celkový obsah cukru čerstvých gaštanov pohybuje medzi 4,5 až 11 %. Maximálny obsah škrobu je 22 %. Celkový obsah uhľohydrátov (cukor a škrob) sa pohybuje od 24,5 do 32 %. Obsah bielkovín sa pohybuje od 4,0 do 5,5 % a priemerný obsah tuku predstavuje 0,5 % až 1,5 %.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Aydın Kestanesi“ sa pestuje v tradičných extenzívnych sadoch, ktoré sa nachádzajú na svahoch (niekedy terasovito upravených) s maximálnou hustotou výsadby 100 stromov na hektár.

Všetky kroky pestovania (okrem iného výsadba sadeníc, zavlažovanie, hnojenie, rez stromov, zber, dozrievanie a skladovanie) by sa mali uskutočňovať v zemepisnej oblasti uvedenej v bode 4.

Skladovanie gaštanov v provincii Aydın je kultúrnou zvyklosťou, ktorá sa líši od iných regiónov. Gaštany sa tradične zberajú v sadoch spod stromov spolu s čiaškou, a skladujú sa na tzv. hromadách tak, že sa prikryjú rastlinami (napríklad papraďou).

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

—

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Na baleniach gaštanov „Aydın Kestanesi“ musia byť čitateľne a nezmazateľne vytlačené tieto informácie:

— obchodné meno a adresa, skrátené meno a adresa alebo registrovaná ochranná známka spoločnosti,

— číslo šarže,

— názov tovaru, t. j. „Aydın Kestanesi“,

— čistá hmotnosť,

— toto logo:

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Zemepisná oblasť zahŕňa celé územie provincie Aydın, kde sa gaštany „Aydın Kestanesi“ pestujú v nadmorskej výške 650 až 1 500 metrov.

Provincia Aydın sa nachádza na 37° – 44′ a 38° – 08′ severnej zemepisnej šírky a 27° – 23′ a 28° – 52′ východnej dĺžky. Pestovateľská oblasť, v ktorej sa Aydın Kestanesi prevažne pestujú, sa nachádza v nadmorskej výške od 650 m nad morom.

5. Súvislosť so zemepisnou oblasťou

Tri najdôležitejšie jedinečné aspekty kvalitatívnych vlastností gaštanov „Aydın Kestanesi“ sú veľké plody, ľahko oddeliteľné osemenie a to, že osemenie nepreniká do semena. Tieto vlastnosti sú výsledkom prírodných aj ľudských faktorov.

Prírodné faktory

Ekologické faktory

Najdôležitejšími špecifickými znakmi, ktorými sa „Aydın Kestanesi“ vyznačujú, sa dajú pripísať ekologickým faktorom, konkrétne podnebiu a pôde. Majú vplyv na veľkosť plodov, ľahko sa odlupujúce osemenie a odolnosť osemenia, ktoré takmer nikdy nepreniká do plodu.

Podnebie

Priemerná ročná teplota v provincii Aydın je 17,6 °C. V júni až októbri je priemerná teplota 25 – 30 °C. Takéto teploty sú optimálne na kvitnutie gaštanov a na vývin a dozrievanie plodov „Aydın Kestanesi“. Teplota zohráva obzvlášť dôležitú úlohu pri opeľovaní a hnojení a má priamy vplyv na tvorbu a vývin plodov.

Priemerný počet dní s dažďom v provincii Aydın je 80,6 mm s priemerom 600 až 700 mm zrážok ročne. Suché obdobie trvá maximálne dva mesiace. Gaštany „Aydın Kestanesi“ typicky rastú v nadmorskej výške 650 až 1 200 m. Oblasť sa vyznačuje daždivou miernou teplou klímou s horúcimi letami a miernymi zimami. Toto množstvo zrážok stačí na to, aby plody gaštana dosiahli minimálnu vhodnú hmotnosť.

Vlhkosť

V období vývinu a dozrievania plodov sa relatívna vlhkosť vzduchu sa pohybuje medzi 45 až 50 %. Táto pomerná vlhkosť vzduchu má vplyv aj na kvalitu gaštanov, keďže počas tohto obdobia plody získavajú svoje biochemické vlastnosti (obsah cukru a škrobu a chuť). Vďaka tejto špecifickej miere vlhkosti vzduchu sa oplodie gaštanov „Aydın Kestanesi“ stenčuje, čo spôsobuje, že sa ľahko lúpu. Keďže pomerná vlhkosť vzduchu v provincii Aydın vyhovuje ekologickým potrebám gaštanov, a preto sa z plodov ľahšie odstraňuje najmä oplodie a osemenie.

Vietor

Vzhľadom na topografiu regiónu Egejského mora, ktorého súčasťou je aj provincia Aydın, prúdi vlhký morský vzduch z Egejského mora na pevninu, a suchý vzduch z centrálnej časti regiónov na východe zas prúdi do pobrežných regiónov, keďže tamojšie horské chrbty prebiehajú kolmo na pobrežie. Tento prevládajúci profil vetra zohráva nezanedbateľnú úlohu pri vývine gaštanov a čiastočne vysvetľuje, prečo je pestovanie gaštanov sústredené v tomto regióne. Tieto veterné podmienky sa pozitívne prejavujú na opeľovaní a hnojení, čo má vplyv na veľkosť a hrúbku oplodia.

Pôda

Pôda v regióne Aydın sa vyznačuje nízkou salinitou (menej ako 0,015 %) a spravidla vysokým obsahom vápenca. V dôsledku toho sa v tejto lokalite nachádza ideálny typ pôdy na pestovanie gaštanov, ktorým sa v hlinitej a alkalickej pôde veľmi darí.

Zo štúdií vzoriek pôdy z provincie Aydın vyplýva, že sú obvykle hlinité, s nízkym obsahom organických látok a draslíka a s dostatočným obsahom iných prvkov (P, Ca, Mg, Na, Fe, Zn, Mn a Cu).

Aj nízky obsah organických látok je priaznivý na pestovanie gaštanov. Obsah dusíka, ktorý má pozitívny vplyv na výnos a kvalitu plodov, je vyvážený, kým obsah draslíka je vo všeobecnosti nízky.

Tieto fyzikálne a chemické vlastnosti pôdy ovplyvňujú hrúbku osemenia „Aydın Kestanesi“, vďaka čomu sa gaštany ľahko lúpu.

Ľudské faktory

Genetika

Šľachtitelia rastlín, ktorí už dlho vyberajú a rozmnožujú genotypy s vysokým potenciálom výnosu, vyšľachtili množstvo miestnych ekotypov gaštanov, ktoré produkujú kvalitné plody. Preto sa gaštany pestované v regióne Aydın vyberajú z odrôd, ktoré sú najlepšie adaptované na miestne podmienky a vyznačujú sa špecifickými chuťovými vlastnosťami. Vďaka tejto metóde výberu sa pestovateľom gaštanov podarilo získať odrody s tenkým oplodím.

Zber a skladovanie „na hromadách“

Zber úrody gaštanov „Aydın Kestanesi“ sa vykonáva vtedy, keď sa čiaška mierne otvorí, čo znamená, že plody sú zrelé. Gaštany sa zberajú otĺkaním palicami. Obvykle sa zberajú, ešte keď sú v čiaške.

Po tom, čo sa gaštany spolu s oplodím pozberajú spod stromov, skladujú sa „na hromadách“ tak, že sa prikryjú sa rôznymi rastlinami (napríklad papraďou), a takto sa ponechajú 3 až 4 mesiace až do obdobia zimného slnovratu

Týmto postupom sa zabezpečí minimálna strata vlhkosti, farby a lesklosti plodov. Tento druh skladovania je špecifický pre región Aydın a hoci má táto tradičná metóda uchovávania viacero nevýhod (riziko výskytu červov, pleseň atď.), štúdia potvrdila, že počas tohto procesu sa znižuje obsah škrobu a zvyšuje obsah cukrov a uhľohydrátov.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

(1) Ú. v. EÚ L 343, 14.12.2012, s. 1.